Odina Əliyeva
Odina Əliyeva (bir müddət: Bayramova; 22 may 1990) — azərbaycanlı voleybolçu, Azərbaycan qadın milli voleybol komandasının kapitanı və Jakarta Elektrik PLN komandasının üzvü. Voleybol üzrə Azərbaycan Superliqasının 2015–2016-cı illər mövsümünün "ən yaxşı top qəbul edən"i, mövsümün final mərhələsinin isə "ən dəyərli oyunçusu" seçilib. 2016-cı ildə qadın voleybolçular arasında İtaliya A seriyasında VIII turun oyunları çərçivəsində, üzvü olduğu "Il Bisonte Firenze" və "Yamamay" klubları arasında keçirilən qarşılaşmanın "ən dəyərli oyunçu"su seçilib. Türkiyənin "Seramiksan" voleybol komandasına transferi zamanı, İtaliyanın "iVolleyMagazine" idman jurnalı onu, "Marko Bracçinin (komandanın məşqçisi) Il Bisonte Firenzesinin ən böyük qəhramanlarından biri" adlandırıb. Bütün zamanların, ən yaxşı 55733 nəfər qadın valeybolçuları arasında 812.85 xalla 1412-ci yerdə, 2023-cü ilin 18407 nəfər ən yaxşı qadın voleybolçuları arasında isə 40 xalla, 179-cu yerdədir.